Az orléans-i herceg családja szövetségeseket keresett a párizsi népet és a királyt markában tartó burgundi herceg ellen, ezért Lajos fiát, az 1409-ben megözvegyült Károlyt 1410-ben a hatalmas gascogne-i földbirtokos, VII. Bernard d’Armagnac lányával, Bonne-nal házasították össze. A burgundi párttal szemben megszerveződő tábort emiatt Armagnacoknak nevezték, küzdelmüket pedig az Armagnacok és burgundiak polgárháborúja névvel szokás illetni. Az Armagnacok déli birtokaikon számos martalócot gyűjtöttek, akiket Párizs környékére szabadítottak, ezzel azonban csak elmélyítették a párizsiak irántuk érzett, burgundi herceg által fokozott általános gyűlöletét. A város alsóbb rétegei körében azonban rövidesen egy szélsőséges milícia szerveződött, akiket egyik vezetőjükről, Caboche nyúzóról cabochieneknek neveztek. Ez az Armagnacok üldözésére hivatkozva terrorizálta Párizs lakosságát, legyilkolva és kifosztva a „gyanúsakat”. Tetézte a bajt, hogy a polgárháborút kihasználva IV. Henrik angol király 1412-ben lovasportyára indult francia földön, és a kormányzat csak nagy nehezen tudott békét vásárolni tőle.